SKLEPI SVETA

z dne 24. maja 2022

o visokopatogeni aviarni influenci: strateški pristop za razvoj strategije cepljenja kot dopolnilnega orodja za preprečevanje in nadzor

(2022/C 245/03)

SVET EVROPSKE UNIJE –

(1) POUDARJA, da je visokopatogena aviarna influenca čezmejna živalska bolezen, ki se lahko zelo hitro širi čez državne meje, kar povzroča resne socialno-ekonomske posledice ter ovira kmetijstvo in trgovino.

(2) OPOZARJA, da lahko zaradi zoonotske zmogljivosti nekaterih sevov visokopatogene aviarne influence ogrozi tudi zdravje ljudi.

(3) Z veliko zaskrbljenostjo UGOTAVLJA, da so se v zadnjih dveh letih na ozemlju Evropske unije pojavile tri glavne epidemične sezone, sedanja epizootija visokopatogene aviarne influence pa je najhujša v novejši zgodovini.

(4) OPOZARJA na sklepe Sveta iz leta 2019 (1), v katerih je močno poudarjena ključna vloga biološke zaščite in je na splošno navedeno, da bi si bilo treba po najboljših močeh prizadevati za preprečevanje vnosa čezmejnih živalskih bolezni na ozemlje EU ali njihovega širjenja na ozemlju EU, da bi čim bolj zmanjšali njihove posledice.

(5) UGOTAVLJA, da bi lahko cepljenje poleg uporabe strogih ukrepov biološke zaščite dopolnilo obstoječe preventivne in nadzorne ukrepe proti visokopatogeni aviarni influenci ter prispevalo k zmanjšanju nevarnosti nadaljnjega širjenja virusa pri populaciji domačih ptic, s tem pa tudi k zmanjšanju izpostavljenosti ljudi.

(6) Poleg tega MENI, da bi cepljenje navsezadnje lahko pripomoglo tudi k zmanjšanju preventivne izločitve velikega števila zdravih ptic zaradi nadzora epizootij visokopatogene aviarne influence, saj tovrstna izločitev v družbi povzroča vse večjo zaskrbljenost in je težko združljiva s ciljem, da bi razvili evropski trajnostno prehranski sistem, ki ga je Svet potrdil v okviru svojih sklepov o strategiji „Od vil do vilic“ (2).

(7) OPOZARJA, da mednarodni standardi Svetovne organizacije za zdravje živali (OIE) in zakonodaja EU že omogočajo cepljenje proti visokopatogeni aviarni influenci, vendar se takšno cepljenje iz različnih razlogov ne izvaja v velikem obsegu. Eden od razlogov je pomanjkanje učinkovitih in varnih cepiv proti visokopatogeni aviarni influenci, odobrenih v EU, pa tudi dejstvo, da bi cepljenje lahko pomenilo oviro za izvoz perutnine in perutninskih proizvodov, saj številne tretje države omejujejo uvoz cepljenih živali in proizvodov iz njih. Poleg tega so potrebna dodatna znanstvena dognanja, vključno s posodobljenimi ocenami tveganja.

Na podlagi navedenega

(8) PONOVNO POTRJUJE, da sta biološka zaščita in nadzor še vedno pomembna temelja boja proti visokopatogeni aviarni influenci, a obenem MENI, da bi cepljenje lahko postalo ustrezno dopolnilno orodje.

(9) POZIVA Komisijo in države članice, naj okrepijo svoja prizadevanja za razvoj strategij cepljenja za preprečevanje in nadzor visokopatogene aviarne influence, pri čemer naj se osredotočijo na ogrožena območja, vrste in kmetijske prakse. UGOTAVLJA, da so za dosego tega cilja potrebna skupna prizadevanja na več področjih, vendar je TRDNO PREPRIČAN, da bi se ta prizadevanja dobro obrestovala.

(10) POZIVA k nadaljnjemu razvoju in odobritvi učinkovitih in varnih cepiv za različne vrste perutnine, ki zagotavljajo zadostno imunost proti cirkulacijskim sevom virusa visokopatogene aviarne influence. Takšna cepiva bi morala biti enostavna za uporabo in združljiva s kmetijskimi praksami v EU. V vsakem primeru bi moralo biti mogoče razlikovati med okuženimi in cepljenimi živalmi. POZIVA Komisijo in države članice, naj sodelujejo s farmacevtsko industrijo, da bi dosegli ta cilj.

(11) POUDARJA, kako pomembno je spremljati razvoj cirkulacijskih sevov virusa in tudi vseh sprememb v učinkovitosti cepiv v zvezi z novimi sevi virusa.

(12) MENI, da je ključnega pomena opredeliti in odpraviti vrzeli v ocenah tveganja, da bi po potrebi podprli razvoj strategij pristojnih organov glede cepljenja, in zato TOPLO POZDRAVLJA namero Komisije, da Evropsko agencijo za varnost hrane pooblasti za posodobitev mnenja o cepljenju proti visokopatogeni aviarni influenci (3). Poleg tega POZIVA Komisijo in države članice, naj spodbujajo in podpirajo razvoj orodij za modeliranje, s katerimi bi ocenili vpliv cepljenja na širjenje virusa in optimizirali strategije cepljenja.

(13) POZIVA Komisijo, naj določi pravila za ustrezen, zanesljiv in prilagojen nadzor za spremljanje cepljenja proti visokopatogeni aviarni influenci, ko se bo enkrat izvajalo, da bi dokazali status „prost visokopatogene aviarne influence“ in pri tem upoštevali zadevne stroške.

(14) SPODBUJA Komisijo in države članice, naj izvedejo študije za oceno stroškov in koristi cepljenja na ravni EU oziroma lokalni ravni.

(15) SPODBUJA države članice, naj razvijejo strategije in rešitve na podlagi tveganja, primerne za njihove vrste in okoliščine lokalne proizvodnje.

(16) SPODBUJA države članice, naj po potrebi izvajajo preskušanje cepiv in si v okviru znanstvenega sodelovanja izmenjujejo rezultate v skladu z ustreznim pravnim okvirom, hkrati pa sprejmejo ustrezne preventivne ukrepe za zaščito zdravja živali in ljudi, saj je to preskušanje bistveno za to, da se zberejo znanstvena dognanja in podpre opredelitev strategij cepljenja.

(17) POZIVA Komisijo, naj preuči možnosti za mehanizme za skupinski nakup ali banko cepiv, da bi zagotovili zanesljivo in reaktivno oskrbo s cepivi.

(18) SPODBUJA vse zadevne akterje, naj dejavno komunicirajo z deležniki, da bi povečali ozaveščenost o pomembnosti cepljenja in njegovih pričakovanih učinkih.

(19) POZIVA k skupnim prizadevanjem za povečanje sprejemljivosti načela cepljenja proti visokopatogeni aviarni influenci v mednarodni trgovini. Zato POZIVA Komisijo in države članice, naj: — skupaj sodelujejo v dialogu s trgovinskimi partnerji EU, — spodbujajo razprave v okviru OIE na svetovni in regionalni ravni z namenom nadaljnjega razvoja mednarodnih standardov za olajšanje varne trgovine, tudi na podlagi konceptov regionalizacije in kompartmentalizacije. Za dosego teh ciljev POZIVA Komisijo in države članice, naj hitro razvijejo operativni časovni načrt, s katerim bi podprli te dialoge in razprave.

(1) Sklepi Sveta o biološki zaščiti, krovnem konceptu z enotnim pristopom za varovanje zdravja živali v EU, sprejeti 18. junija 2019 (10368/1/19 REV1).

(2) Sklepi Sveta o strategiji „Od vil do vilic“, sprejeti 19. oktobra 2020 (12099/20).

(3) EFSA Journal (2007) 489, Znanstveno mnenje o cepljenju proti aviarni influenci podtipov H5 in H7 pri domači perutnini in pticah v ujetništvu (Scientific Opinion on ‘Vaccination against avian influenza of H5 and H7 subtypes in domestic poultry and captive birds’) – EFSA-Q-2006-309, sprejeto 11. maja 2007.